LGBTQ के खिलाफ दुनिया का सबसे सख्त कानून पास; बाइडेन ने दी निवेश घटाने की चेतावनी
Uganda President Yoweri Museveni Anti-LGBTQ Law - युगांडा के राष्ट्रपति योवेरी मुसेवनी ने सोमवार को समलैंगिकों के खिलाफ दुनिया का सबसे सख्त कानून पारित किया है। इससे वहां समलैंगिक संबंध बनाने पर अब उम्र कैद से लेकर मौत की सजा तक मिल सकती है।
युगांडा के राष्ट्रपति योवेरी मुसेवनी ने सोमवार को समलैंगिकों के खिलाफ दुनिया का सबसे सख्त कानून पारित किया है। इससे वहां समलैंगिक संबंध बनाने पर अब उम्र कैद से लेकर मौत की सजा तक मिल सकती है। युगांडा में सेम सेक्स रिलेशन्स पर पहले भी बैन था, लेकिन इतनी सख्त सजा का प्रावधान नहीं था।
सांसदों ने कानून पारित करते हुए समलैंगिक संबंधों को समाज के मूल्यों के खिलाफ होना बताया है। साथ ही कानून का ठीक से पालन करवाने की शपथ भी ली है। कानून पास होते ही दुनिया भर में इसकी आलोचनाएं शुरू हो चुकी हैं। अमेरिका के राष्ट्रपति जो बाइडेन ने तो युगांडा के कई अधिकारियों और अफसरों पर पाबंंदियां लगाने और वहां अमेरिकी निवेश को कम करने की चेतावनी दी है। 
HIV संक्रमित ने संबंध बनाए तो मिलेगी मौत की सजा
युगांडा में नए कानून के मुताबिक 18 साल से कम उम्र के किसी व्यक्ति या HIV संक्रमित के साथ समलैंगिक यौन संबंध बनाने पर मौत की सजा हो सकती है। वहीं, होमोसेक्शुअलिटी को प्रोमोट करने पर 20 साल जेल में रहना होगा।
हालांकि, किसी को सिर्फ गे, लेस्बियन या होमोसेक्शुइल होने पर कोई सजा नहीं होगी। सजा तभी होगी जब वो समलैंगिक संबंधों में शामिल होगा। हालांकि, मुसेवेनी ने सांसदों से 'गंभीर समलैंगिकता' को मृत्युदंड देने वाले प्रावधान से हटाने की सलाह दी थी जिसे सांसदों ने खारिज कर दिया।
इसका मतलब है कि बार-बार अपराध करने वालों को मौत की सजा दी जा सकती है। हालांकि युगांडा ने कई साल से मृत्युदंड नहीं दिया है। इससे पहले जब मार्च में राष्ट्रपति के पास ये बिल पारित करवाने के लिए भेजा गया था तो उसमें किसी को गे होने पर भी सजा देने की बात कही गई थी, जिसे राष्ट्रपति ने आपत्ति के बाद हटाया गया था।
अफ्रीका महाद्वीप में केवल युगांडा ऐसा देश नहीं है जहां समलैंगिक संबंधों पर पाबंदियां हों। वहां 30 से ज्यादा देशों में सेम सेक्स रिलेशन्स बनाने पर पाबंदियां लगी हैं।
अफ्रीका में सबसे ज्यादा HIV के मामले
1981 में HIV बीमारी की खोज के बाद से अब तक एड्स वायरस से 8 करोड़ 42 लाख से ज्यादा लोग संक्रमित हो चुके हैं। वर्तमान में HIV संक्रमण के दो तिहाई मामले सिर्फ अफ्रीकी देशों में है। HIV/AIDS की वजह से दुनिया में सबसे ज्यादा मौत साउथ अफ्रीका, बोत्सवाना और मोजम्बीक में हुई हैं। वहीं युगांडा में 2004 के बाद HIV से होने वाली मौतों के मामलों में तेजी से कमी आई है।
भारत में सेम सेक्स मैरिज पर बहस 
एक तरफ जहां युगांडा ने सेम सेक्स रिलेशन्स पर मौत की सजा तक का प्रावधान किया है; वहीं भारत में सेम सेक्स मैरिज को कानूनी मान्यता देने पर सुप्रीम कोर्ट में बहस जारी है। सरकार का कहना है कि हमारे कानून, समाज और मूल्य सेम सेक्स मैरिज के खिलाफ हैं।
वहीं, सेम सेक्स मैरिज को कानूनी मान्यता देने की मांग करने वाले याचिकाकर्ताओं का कहना है कि शादी नहीं होने के कारण वो कई मूल अधिकारों से वंचित रह जाते हैं। वो अपने पार्टनर के साथ मिलकर न तो जॉइंट अकाउंट खोल सकते हैं, न जॉइंट प्रॉपर्टी ले सकते हैं। सेम सेक्स पार्टनर्स को बच्चे गोद लेने का भी अधिकार नहीं है।